CELEX: 32010L0055
Language: lt
Date: 1282262400000
Title: 2010 m. rugpjūčio 20 d. Komisijos direktyva 2010/55/ES, kuria iš dalies keičiamas Tarybos direktyvos 91/414/EEB I priedas, kad būtų atnaujintas veikliosios medžiagos azoksistrobino įrašas  Tekstas svarbus EEE

21.8.2010   
            
            
               LT
            
            
               Europos Sąjungos oficialusis leidinys
            
            
               L 220/67
            
         KOMISIJOS DIREKTYVA 2010/55/ES
   2010 m. rugpjūčio 20 d.
   kuria iš dalies keičiamas Tarybos direktyvos 91/414/EEB I priedas, kad būtų atnaujintas veikliosios medžiagos azoksistrobino įrašas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą Nr. 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:
   
               (1)
            
            
               Azoksistrobino įrašas Direktyvos 91/414/EEB I priede nustos galioti 2011 m. gruodžio 31 d. Pagal 2007 m. birželio 27 d. Komisijos reglamento (EB) Nr. 737/2007, nustatančio pirmosios grupės veikliųjų medžiagų įtraukimo į Direktyvos 91/414/EEB I priedą atnaujinimo tvarką ir patvirtinančio tų medžiagų sąrašą (2) 4 straipsnį per tame straipsnyje nustatytą laikotarpį buvo pateiktas pranešimas apie veikliosios medžiagos azoksistrobino įrašo Direktyvos 91/414/EEB I priede galiojimo atnaujinimą.
            
         
               (2)
            
            
               Pagal 2008 m. liepos 28 d. Komisijos sprendimą dėl pranešimų apie veikliųjų medžiagų: azimsulfurono, azoksistrobino, fluroksipiro, imazalilo, metilkrezoksimo, kalcio proheksadiono ir spiroksamino, įrašų atnaujinimo Direktyvos 91/414/EEB I priede priimtinumo ir susijusių pranešėjų sąrašo nustatymo (3), nustatyta, kad minėtas pranešimas yra priimtinas.
            
         
               (3)
            
            
               Per Reglamento (EB) Nr. 737/2007 6 straipsnyje nustatytą laikotarpį pranešėjas pateikė duomenis, kurių reikalaujama pagal Reglamento (EB) Nr. 737/2007 6 straipsnį ir pastabas dėl kiekvieno pateikto naujo tyrimo reikalingumo.
            
         
               (4)
            
            
               Ataskaitą rengianti valstybė narė, konsultuodamasi su antrąja tą pačią ataskaitą rengiančia valstybe nare, parengė vertinimo ataskaitą ir 2009 m. birželio 10 d. pateikė ją Europos maisto saugos Tarnybai (toliau – Tarnyba) ir Komisijai. Kartu su medžiagos vertinimu ataskaitoje pateikiamas tyrimų, kuriais savo vertinimą grindė ataskaitą rengianti valstybė narė, sąrašas.
            
         
               (5)
            
            
               Tarnyba pateikė vertinimo ataskaitą pranešėjui bei visoms valstybėms narėms ir perdavė Komisijai gautas pastabas. Be to, Tarnyba vertinimo ataskaitą paskelbė viešai.
            
         
               (6)
            
            
               Komisijos prašymu valstybės narės ir Tarnyba kartu peržiūrėjo vertinimo ataskaitą ir 2010 m. balandžio 6 d. Tarnyba Komisijai pateikė azoksistrobino keliamos rizikos vertinimo tarpusavio peržiūros išvadą (4). Šią vertinimo ataskaitą ir Tarnybos išvadą valstybės narės ir Komisija peržiūrėjo Maisto grandinės ir gyvūnų sveikatos nuolatiniame komitete ir 2010 m. liepos 9 d. pateikė kaip galutinę Komisijos azoksistrobino peržiūros ataskaitą.
            
         
               (7)
            
            
               Atlikus įvairius tyrimus paaiškėjo, kad augalų apsaugos produktai, kurių sudėtyje yra azoksistrobino, gali būti laikomi iš esmės tebeatitinkančiais Direktyvos 91/414/EEB 5 straipsnio 1 dalies a ir b punktuose nustatytus reikalavimus, visų pirma tais naudojimo atvejais, kurie buvo ištirti ir išsamiai aprašyti Komisijos peržiūros ataskaitoje. Todėl tikslinga atnaujinti Direktyvos 91/414/EEB I priedo azoksistrobino įrašą, siekiant užtikrinti, kad augalų apsaugos produktus, kurių sudėtyje yra šios veikliosios medžiagos, ir toliau būtų leidžiama registruoti, jei jie atitinka Direktyvos nuostatas.
            
         
               (8)
            
            
               Be to, atliekant peržiūrą nustatyta, kad veikliosios medžiagos azoksistrobino, apie kurį pranešė pagrindinis duomenų pranešėjas, gamybinė tolueno priemaiša yra toksiška, todėl techninėje medžiagoje jo kiekis negali viršyti didžiausios leidžiamos koncentracijos, t.y. 2 gramų vienam kilogramui.
            
         
               (9)
            
            
               Iš pateiktų duomenų matyti, kad azoksistrobinas gali kelti pavojų vandens organizmams. Todėl, nepažeidžiant išvados, kad azoksistrobino įrašą reikia atnaujinti, reikėtų gauti daugiau informacijos konkrečiais minėtais klausimais. Direktyvos 91/414/EEB 6 straipsnio 1 dalyje nustatyta, kad medžiagos įtraukimas į I priedą gali priklausyti nuo tam tikrų sąlygų. Todėl tikslinga reikalauti pranešėjo pateikti papildomos informacijos, kad rizikos vertinimo rezultatai būtų patvirtinti remiantis naujausiomis mokslinėmis žiniomis apie požeminio vandens užteršimo riziką dėl tam tikrų nežymių dirvožemio transformacijos produktų ir pavojų vandens organizmams.
            
         
               (10)
            
            
               Prieš atnaujinant veikliosios medžiagos įrašą Direktyvos 91/414/EEB I priede, turėtų būti numatytas tinkamas laikotarpis, kad valstybės narės ir suinteresuotosios šalys galėtų pasirengti įvykdyti naujus reikalavimus, atsiradusius dėl įrašo atnaujinimo.
            
         
               (11)
            
            
               Nepažeidžiant Direktyvoje 91/414/EEB apibrėžtų prievolių, atnaujinus veikliosios medžiagos įrašą I priede, valstybėms narėms turėtų būti suteiktas šešių mėnesių laikotarpis nuo tos medžiagos įrašo atnaujinimo, per kurį jos persvarstytų galiojančias augalų apsaugos produktų, kurių sudėtyje yra azoksistrobino, registracijas, siekdamos įsitikinti, kad laikomasi Direktyvoje 91/414/EEB, ypač jos 13 straipsnyje nustatytų reikalavimų ir I priede išdėstytų atitinkamų sąlygų. Prireikus valstybės narės turėtų atnaujinti, jei reikia, pakeisti arba atsisakyti atnaujinti registracijas. Nukrypstant nuo pirmiau minėto galutinio termino, reikėtų nustatyti ilgesnį laikotarpį, per kurį, laikantis Direktyvoje 91/414/EEB nustatytų vienodų principų, kiekvienu numatytu naudojimo atveju būtų pateikti ir įvertinti III priede nurodyti atnaujinti visi kiekvieno augalų apsaugos produkto dokumentų rinkiniai.
            
         
               (12)
            
            
               Todėl tikslinga Direktyvą 91/414/EEB atitinkamai iš dalies pakeisti.
            
         
               (13)
            
            
               Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 91/414/EEB I priedas iš dalies keičiamas pagal šios direktyvos priedą.
   2 straipsnis
   Valstybės narės ne vėliau kaip 2012 m. sausio 31 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų nuostatų tekstus bei tų nuostatų ir šios direktyvos atitikties lentelę.
   Tas nuostatas jos taiko nuo 2012 m. vasario 1 d.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   3 straipsnis
   1.   Vadovaudamosi Direktyva 91/414/EEB, valstybės narės, jei būtina, iki 2012 m. sausio 31 d. iš dalies pakeičia arba panaikina galiojančias augalų apsaugos priemonių, kurių sudėtyje yra veikliosios medžiagos azoksistrobino, registracijas.
   Iki tos dienos jos pirmiausia tikrina, ar laikomasi tos direktyvos I priede nurodytų reikalavimų, susijusių su azoksistrobinu, išskyrus su šia veikliąja medžiaga susijusius reikalavimus, apibrėžtus įrašo B dalyje, ir ar registracijos turėtojas turi visą dokumentų rinkinį, atitinkantį tos direktyvos II priedo reikalavimus, arba gali juo naudotis pagal tos direktyvos 13 straipsnyje išdėstytas sąlygas.
   2.   Nukrypdamos nuo 1 dalies nuostatų, kiekvieną registruotą augalų apsaugos produktą, kurio sudėtyje azoksistrobinas yra vienintelė veiklioji medžiaga, arba viena iš kelių veikliųjų medžiagų, kurios visos įtrauktos į Direktyvos 91/414/EEB I priedą ne vėliau kaip iki 2011 m. liepos 31 d., valstybės narės prireikus iš naujo įvertina pagal Direktyvos 91/414/EEB VI priede nustatytus vienodus principus, vadovaudamosi dokumentų rinkiniu, atitinkančiu tos direktyvos III priedo reikalavimus, ir atsižvelgdamos į tos direktyvos I priedo įrašo B dalį, susijusią su azoksistrobinu, kad būtų atsižvelgta į mokslo ir technikos žinių raidą. Remdamosi tuo vertinimu, valstybės narės nustato, ar produktas vis dar atitinka Direktyvos 91/414/EEB 4 straipsnio 1 dalies b, c, d ir e punktuose išdėstytas sąlygas. Tai nustačiusios, valstybės narės, jei būtina, iki 2015 m. liepos 31 d. iš dalies pakeičia arba panaikina produkto registraciją.
   3.   Nukrypdamos nuo 1 ir 2 dalies nuostatų, kiekvieną registruotą augalų apsaugos produktą, kurio sudėtyje azoksistrobinas yra viena iš kelių veikliųjų medžiagų, kurios visos įtrauktos į Direktyvos 91/414/EEB I priedą ne vėliau kaip iki 2011 m. liepos 31 d., ir iš kurių bent viena buvo įtraukta į Direktyvos 91/414/EEB I priedą nuo 2009 m. sausio 1 d. iki 2011 m. liepos 31 d., valstybės narės iš naujo įvertina pagal Direktyvos 91/414/EEB VI priede nustatytus vienodus principus, vadovaudamosi dokumentų rinkiniu, atitinkančiu tos direktyvos III priedo reikalavimus, ir atsižvelgdamos į tos direktyvos I priedo įrašo B dalį, susijusią su azoksistrobinu. Remdamosi tuo įvertinimu, jos nustato, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose išdėstytas sąlygas.
   Tai nustačiusios, valstybės narės, jei būtina, iš dalies pakeičia arba panaikina registraciją iki 2015 m. liepos 31 d. arba iki tokio pakeitimo ar panaikinimo dienos, nustatytos atitinkamoje direktyvoje arba direktyvose, kuriomis atitinkama medžiaga ar medžiagos buvo įtrauktos į Direktyvos 91/414/EEB I priedą, pasirinkdamos vėliausią datą.
   4 straipsnis
   Ši direktyva įsigalioja 2011 m. rugpjūčio 1 d.
   5 straipsnis
   Ši direktyva skirta valstybėms narėms.
   
      Priimta Briuselyje 2010 m. rugpjūčio 20 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 230, 1991 8 19, p. 1.
   
      (2)  OL L 169, 2007 6 29, p. 10.
   
      (3)  OL L 214, 2008 8 9, p. 70.
   
      (4)  Europos maisto saugos tarnyba. Europos Komisijos prašymu parengta veikliosios medžiagos pesticido azoksistrobino keliamos rizikos vertinimo tarpusavio peržiūros išvada, 2010 m. EMST leidinys 8(4):1542.
   
      PRIEDAS
      Direktyvos 91/414/EEB I priedo 2 eilutė pakeičiama taip:
      
         
                     Nr.
                  
                  
                     Įprastas pavadinimas, identifikavimo numeriai
                  
                  
                     IUPAC pavadinimas
                  
                  
                     Grynumas (1)
                     
                  
                  
                     Įsigalioja
                  
                  
                     Įrašymo termino pabaiga
                  
                  
                     Konkrečios nuostatos
                  
               
                     „2
                  
                  
                     Azoksistrobinas
                     CAS Nr. 131860–33–8
                     CIPAC Nr. 571
                  
                  
                     Metil (E)-2-{2[6-(2-cianofenoksi) pirimidin-4-iloksi]fenil}-3-metoksiakrilatas
                  
                  
                     ≥ 930 g/kg
                     Toluenas: didžiausias kiekis 2 g/kg
                     Z-izomero ne daugiau kaip 25 g/kg
                  
                  
                     2011 m. rugpjūčio 1 d.
                  
                  
                     2021 m. liepos 31 d.
                  
                  
                     A   DALIS
                     Galima leisti registruoti tik kaip fungicidą.
                     B   DALIS
                     Kad būtų įgyvendinti VI priedo vienodi principai, atsižvelgiama į azoksistrobino peržiūros ataskaitos, kurią Maisto grandinės ir gyvūnų sveikatos nuolatinis komitetas baigė rengti 2010 m. liepos 9 d., išvadas, ypač į jos I ir II priedų išvadas.
                     Atlikdamos šį bendrą vertinimą, valstybės narės privalo ypatingą dėmesį kreipti į:
                     
                                 —
                              
                              
                                 pagamintos techninės medžiagos specifikaciją, kuri turi būti patvirtinta ir pagrįsta tinkamais analitiniais duomenimis. Tyrimų medžiaga, panaudota rengiant toksiškumo dokumentų rinkinius, turėtų būti palyginta ir sutikrinta su šia techninės medžiagos specifikacija,
                              
                           
                                 —
                              
                              
                                 galimą požeminio vandens užteršimą, jei veiklioji medžiaga yra naudojama vietovėse, esant nepalankioms dirvožemio ir (arba) klimato sąlygoms,
                              
                           
                                 —
                              
                              
                                 vandens organizmų apsaugą.
                              
                           Valstybės narės privalo užtikrinti, kad registracijos sąlygose prireikus būtų numatytos rizikos mažinimo priemonės, pavyzdžiui, apsaugos zonų kūrimas.
                     Susijusios valstybės narės prašo pateikti papildomų tyrimų, kad patvirtintų rizikos požeminiam vandeniui ir vandens organizmams vertinimą. Jos užtikrina, kad pranešėjai šių tyrimų duomenis pateiks Komisijai iki 2012 m. spalio 31 d.“
                  
               
      
         (1)  Išsamesnė informacija apie veikliosios medžiagos tapatumą ir specifikaciją pateikta peržiūros ataskaitoje.